**فافن مقامی حکومتوں کے پہلے انتخابی مرحلے کا مشاہدہ کریگا**

اسلام آباد ( 30 اکتوبر 2015) : فری اینڈ فیئر الیکشن نیٹ ورک (فافن ) پنجاب کے 12 اور سندھ کے 8 ضلعوں میں کل ہونیوالے مقامی حکومتوں کے انتخابات کے پہلے مرحلے کی مشاہدہ کاری کریگا ۔ جمعہ کو فافن کی جانب سے جاری ایک پریس ریلیز کے مطابق مشاہدہ کاری کا فریضہ 1327تربیت یافتہ اور غیر جانبدار مشاہدہ کار انجام دینگے ( پنجاب میں 994 اور سندھ میں 333 ) ۔ یہ مشاہدہ کار مجموعی طور پر 1121 یونین کونسلوں ( پنجاب کی 843 اور سندھ کی 278 ) کے 823 وارڈز ( 604 پنجاب اور 219 سندھ ) سے پولنگ کے اعدادوشمار جمع کرینگے ۔

جمعہ کے روز فافن کو اللیکشن کمیشن آف پاکستان کی طرف سے موصول ہدایات کے مطابق مشاہدہ کاروں کو اپنے ایکریڈیشن کارڈزپر ان پولنگ اسٹیشنز کے پریذائیڈنگ آفیسرز سے دستخط مع عہدہ و نام لینا ہونگے جنکا وہ مشاہدہ کرینگے۔ پولنگ سٹیشنز کے مشاہدہ کئے جانے کے ثبوت کے طور پر فافن وہ تمام ایکریڈیشن کارڈز الیکشن کمیشن کے پاس جمع کرائیگا ۔ مزید برآں اگر الیکشن کمیشن آف پاکستان کسی انتظامی یا عدالتی معاملے میں ضروری سمجھے تو ان مشاہدہ کاروں کو بطور گواہ بھی پیش ہونا ہوگا ۔

تمام مشاہدہ کار وں کو انتخابی مشاہدہ کاروں کے ضابطہ اخلاق کی کی پابندی کرنی ہوگی اور انہیں مشاہدہ کاری کے دوران انتخابی قواعدوضوابط کو پیش نظر رکھنا ہوگا جن کے بارے میں انہیں تربیت کے دوران آگاہی دی گئی ہے ۔ فافن نے اپنے تمام مشاہدہ کاروں کو سختی کیساتھ ہدایات جاری کی ہیں کہ وہ اپنے فرائض کی ادائیگی کے دوران مکمل طور پر غیر جانبدار رہیں اور آزادانہ طور اپنا کام کریں کیونکہ انکی طرف سے انجام دیا گیا کام ٓائندہ کے انتخابات کے معیار کو مزید بہتر بنانے کیلئے انتہائی اہمیت کا حامل ہے ۔

 فافن کی مشاہدہ کاری کا مقصد انتخابی عمل سے متعلق غیر جانبدارانہ ور آزادانہ معلومات کی فراہمی ہے جوشواہد پر مبنی ایسی سفارشات مرتب کرنے میں مدد دیں جن سے انتخابی عمل کو مزید بہتر بنانے میں مدد مل سکے ۔ ہر مشاہدہ کار پورے دن میں چار پولنگ اسٹیشنز کا دورہ کریگا اور معلومات کے حصول اور ایک معیاری چیک لسٹ پر اپنے مشاہدے کے نتائج کے اندراج کیلئے اپنے متعینہ پولنگ اسٹیشنز پر 45 سے 60 منٹ تک موجود رہیگا ۔

مزید برآں فافن نے پولنگ ڈے پرانتخابی عمل سے متعلق معلومات کے حصول کیلئے اپنے سیکرٹریٹ میں 12 ٹی وی چینلز کی مانیٹرنگ کے انتظامات کرنے کے علاوہ 24 افراد پر مشتمل کال سنٹر بھی قائم کیا ہے ۔ اس کال سنٹر کے ذریعے پنجاب اور سندھ کےمتعلقہ ضلعوں میں متعین مشاہدہ کاروں سے ووٹنگ سے گنتی تک کے تمام مراحل کی معلومات جمع کی جائینگی ۔

واضح رہے کہ الیکشن کمیشن آف پاکستان مشاہدہ کاروں کی طرف سے ضابطہ اخلاق کی پابندی کرنے سے متعلق فافن کی تحریری یقین دہانی کے بعد تمام مشاہدہ کاروں کو مشاہدہ کرنیکی اجازت دے چکا ہے ۔

مقامی حکومتوں کے پہلے مرحلے میں پنجاب کے 12 اضلاع گجرات ، لاہور ، اوکاڑہ ،فیصل آباد ، بھکر ، قصور ، ننکانہ صاحب ، لودھران ، پاکپتن وہاری ، چکوال اور بہاولنگر جبکہ سندھ کے آٹھ اضلاع خیر پور ، سکھر ، لاڑکانہ ، گھوٹکی ، شکارپور ، قمبر شہداد کوٹ ، جیکب آباد اور کشمور میں انتخابات ہو رہے ہیں ۔